b'\n_START_ARTICLE_\nKolbj\xc3\xb8rn Sten\xc3\xb8deg\xc3\xa5rd\n_START_SECTION_\nUFO-forskning\n_START_PARAGRAPH_\nSten\xc3\xb8deg\xc3\xa5rd var ogs\xc3\xa5 grunnleggeren av norsk ufologi og etablerte Trondheim UFO-Forening i 1968, senere Norsk UFO Center (NUFOC), og senere Norsk Institutt for Vitenskapelig Forskning og Opplysning (NIVFO) (1980\xe2\x80\x9395). Han var forfatter av en rekke artikler om pseudovitenskap, ufologi, astrologi og \xc3\xb8vrige p\xc3\xa5stander om det paranormale og medredakt\xc3\xb8r av NIVFO-bulletin._NEWLINE_De f\xc3\xb8rste \xc3\xa5rene var Sten\xc3\xb8deg\xc3\xa5rd opptatt av \xc3\xa5 registrere norske ufo-observasjoner som hadde f\xc3\xa5tt store presseoppslag s\xc3\xa6rlig p\xc3\xa5 1950- og 60-tallet. Hans fremste oppgave var \xc3\xa5 systematisere den norske registreringen og bygget derfor opp en landsomfattende organisasjonsstruktur av feltforskere. Som leder av NUFOC f\xc3\xb8rte han en omfattende korrespondanse ogs\xc3\xa5 med tilsvarende organisasjoner over hele verden, men s\xc3\xa6rlig i Skandinavia og Amerikas forente stater.\n_START_SECTION_\nSkeptiker\n_START_PARAGRAPH_\nI 1980-81 oppstod det et brudd mellom Sten\xc3\xb8deg\xc3\xa5rd og majoriteten av NUFOCs medlemmer. NUFOC fortsatte under navnet UFO-Norge, og Kolbj\xc3\xb8rn Sten\xc3\xb8deg\xc3\xa5rd opprettet sammen med Gunnar Bertelsen Norsk Institutt for Vitenskapelig Forskning og Opplysning som snart ble en norsk s\xc3\xb8sterorganisasjon til den amerikanske skeptikerorganisasjonen Committee for the Scientific Investigation of Claims of the Paranormal (CSICOP). Blant Sten\xc3\xb8deg\xc3\xa5rds samarbeidspartnere var blant annet Human-Etisk Forbund, Skepsis samt universitetsmilj\xc3\xb8er. I tillegg til ufoproblematikken gikk Sten\xc3\xb8deg\xc3\xa5rd til sterke angrep p\xc3\xa5 ukritisk markedsf\xc3\xb8ring av bl.a. helseprodukter, homeopati, scientologi, astrologi og healing. Et av h\xc3\xb8ydepunktene var da NIVFO p\xc3\xa5 slutten av 1980-tallet inviterte den amerikanske skeptikeren James Randi til \xc3\xa5 holde en forelesning ved NTH i Trondheim. Forelesningen som bidro til \xc3\xa5 l\xc3\xb8fte frem NIVFOs kampsaker var en stor suksess og ble karakterisert som et av \xc3\xa5rets h\xc3\xb8ydepunkter ved h\xc3\xb8gskolen._NEWLINE_De siste \xc3\xa5rene var Kolbj\xc3\xb8rn Sten\xc3\xb8deg\xc3\xa5rd alvorlig syk. Han var ugift og hadde ingen barn.'